Predkladacia správa
Zmluva medzi Slovenskou republikou a Českou republikou o spoločnej štátnej hranici zo dňa 4. januára 1996 nadobudla platnosť 25. júla 1997 (ďalej len „pôvodná zmluva“). 
V roku 2007 bol na úrovni Stálej slovensko-českej hraničnej komisie vypracovaný vecný návrh textu na zmenu a doplnenie pôvodnej zmluvy v súvislosti s pripravovanou zmenou charakteru štátnej hranice na hraničných vodných tokoch z pohyblivého na nepohyblivý.
Na základe iniciatívy českej strany, ktorá koncom roku 2008 zaslala návrh Zmluvy medzi Slovenskou republikou a Českou republikou, ktorou sa mení a dopĺňa Zmluva medzi Slovenskou republikou a Českou republikou o spoločnej štátnej hranici zo 4. januára 1996, sa začala v roku 2009 jej príprava formou expertných rokovaní, ktorých výsledkom je predkladaný návrh zmluvy.
Pôvodná zmluva je zmluvou, ktorá priamo zakladá práva a povinnosti fyzických osôb alebo právnických osôb a zároveň je zmluvou, na ktorej vykonanie nie je potrebný zákon.
Vzhľadom na to, že pôvodná zmluva je medzinárodnou zmluvou, ktorá má na základe článku 7 ods. 5 Ústavy SR prednosť pred zákonmi a na vnútroštátne schvaľovanie zmeny zmluvy sa vzťahujú rovnaké pravidlá ako na prípravu pôvodnej zmluvy (článok 36 Pravidiel pre uzatváranie medzinárodných zmlúv a zmluvnej praxe, schválené uznesením vlády SR č. 743 z 21. októbra 2009), podlieha predkladaný materiál v súlade s článkom 86 písm. d) Ústavy SR vysloveniu súhlasu NR SR a ratifikácii prezidentom Slovenskej republiky. Po vyslovení súhlasu vládou SR bude návrh zmluvy predložený na vyslovenie súhlasu Národnej rade SR a následne na ratifikáciu prezidentovi SR, po posúdení, že jej ratifikácii, resp. nadobudnutiu platnosti nebráni žiadna skutočnosť.
Predkladaný návrh zmluvy zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky, vyplývajúcimi jej z iných medzinárodných dokumentov.
Vykonanie obvyklých formálnych úkonov súvisiacich s uzavretím zmluvy zabezpečí gestor v súčinnosti s ministerstvom zahraničných vecí a v súlade s platnými právnymi predpismi.
Predkladaný materiál nemá finančný, ekonomický, environmentálny vplyv ani vplyv na zamestnanosť, podnikateľské prostredie a informatizáciu spoločnosti.